КъэщIэжыгъуейщ топиплI къыщыхудагъэкIар
«Краснодар-2» (Краснодар) — «Спартак-Налшык» (Налшык) — 4:2 (1:1). Краснодар. «Краснодар» ФК ЦПР-м и стадион. ФокIадэм и 25-м. ЦIыху 500 еплъащ.
Судьяхэр: Шафеев (Волгоград), Мезенцев, Селезнев (тIури Воронеж щыщщ).
«Краснодар-2»: Адамов, Стежко, Нестеренкэ, Грицаенкэ, Гогличидзе (Черчесов, 89), Назаров, Жигулёв, Моргунов (Сергеев, 73), Воробьёв, Белоус (Манько, 90+3), Овсепян (Бутенкэ, 81).
«Спартак-Налшык»: Щоджэн, Лелюкаев (Абидинов, 88), Муслуев, Шахтиев, Абазэ, Миронов (Магомадов, 67), Ахриев (ЛIуп, 77), Пашты, Гугуев (Мэшыкъуэ, 69), Каркаев (Медников, 66), Алиев.
Топхэр дагъэкIащ: Белоус, 9 (1:0). Алиевым, 21(1:1). Белоус, 55 — пенальтикIэ (2:1). Белоус, 63 (3:1). Мэшыкъуэм, 74 (3:1). Овсепян, 75 (4:2).
Дагъуэ къыхуащIащ Гугуевым, Абазэм, Муслуевым, Воробьёвым.
Мы джэгугъуэр щэбэт кIуам екIуэкIын хуеят, арщхьэкIэ «Спартак-Налшыкыр» Урысей Федерацэм и кубокыр къэхьынымкIэ зэхьэзэхуэм зэрыхэтым къыхэкIыу блыщхьэм ягъэIэпхъуащ. Абы и фIыгъэкIэ ди щIалэхэм Iэмал ягъуэтащ Мэзкуу и «Динамо»-м драгъэкIуэкIа зэIущIэ гугъум и ужькIэ тIэкIу загъэпсэхужыну икIи тренерыщIэхэу Трубицын Сергейрэ КIэбышэ Зауррэ къыхуагъэув къалэнхэр нэхъ зыхащIэну.
ЕтIуанэ дивизионым и «Ипщэ» гупым щыпашэхэм ящыщ зы «Краснодар-2»-м джэгур хуабжьу жыджэру къыщIидзащ. Ди щIалэхэр абы хуэмыхьэзырыщэу къыщIэкIащ икIи ебгъуанэ дакъикъэм, Лелюкаевым и щыуагъэр къигъэсэбэпри, Белоус хэгъэрейхэр япэ иригъэщащ.
«Спартак-Налшыкым» и жэуапми куэдрэ пигъэп-лъакъым. Дакъикъэ зыбгъупщI нэхъ дэмыкIыу Каркаевым кърита топыр Алиевым «Краснодар-2»-м и гъуэм дигъэкIащ.
Бжыгъэр зэхуэдэ зэращIыжам налшыкдэсхэр нэхъри тригъэгушхуащ. АрщхьэкIэ хэгъэрейхэри икIуэтынутэкъым. Апхуэдэ зэпэщIэтыныгъэм джэгур хуабжьу удэзыхьэх ищIащ икIи топджэгум еплъыну къэкIуахэм я нэгу зригъэужьащ.
Iуэхугъуэ нэхъыщхьэхэр къыщыхъуар загъэпсэхуу къихьэжа иужькIэщ. ЯпэщIыкIэ «Спартак-Налшыкыр» къыхэжаныкIыфыну щытащ, ауэ Алиевым къыхукъуэкIа Iэмалыр къыхуэгъэсэбэпакъым.
53-нэ дакъикъэм къэхъуам джэгум и екIуэкIыкIэр нэрылъагъуу ихъуэжащ. «Краснодар-2»-м и гъуащхьауэхэм я ебгъэрыкIуэныгъэр футбол хабзэм къемызэгъыу и гъуэм пэгъунэгъуу Абазэм къызэпиудащ. Пенальти. Метр пщыкIузым и деж щыту Белоус етIуанэ топри къытхудигъэкIащ. А щIалэр увыIакъым, ещанэуи къыхэжаныкIыху. Мыгувэу ар абы къехъулIащ.
Абы иужькIэщ ди тренерхэм зэхъуэкIыныгъэхэр джэгум щыхалъхьар. ЗэкIэлъхьэужьу губгъуэм къихьащ Магомадовыр, Мэшыкъуэр, ЛIупыр, Абидиновыр. ИкIи къытщыхъуат абыхэм Iуэхур ягъэзэкIуэжыфыну. А гугъэр щIигъэбыдащ Мэшыкъуэм, иужьрей зэIущIитIым ещанэ топыр щыдигъэкIри.
Бжыгъэр 3:2 зэрыхъуам фIым ущигъэгугъырт. АрщхьэкIэ хэгъэрейхэм я къыкIэлъыкIуэ ебгъэрыкIуэныгъэм псынщIэ дыдэу псори и пIэм иригъэувэжащ. Овсепян еплIанэ топри къытхудигъэкIри, «Краснодар-2»-р япэу къыттригъэкIуащ. НэхъапэIуэкIэ, 2015 гъэм ирагъэкIуэкIа джэгугъуитIым, зэм «Спартак-Налшыкыр» 2:1-уэ щынэхъ лъэщат, адрейм 0:0-у зэбгъэдэкIыжат.
Пэжщ, вэсэмахуэрей бжыгъэр нэгъуэщIуи щы-тыфынут. Псалъэм и хьэтыркIэ, Мэшыкъуэ Хьэчим зэуа топыр гъуэм и пкъом техуащ, иужькIэ ардыдэр хэгъэрейхэм я гъуащхьэхъумэ псоми яIэщIэкIри лъэщу еуащ. Ди жагъуэ зэрыхъущи, абыхэм къарыкIа щыIэкъым.
АдэкIэ щыгъуазэ фыхуэтщIынщ етIуанэ дивизионым и «Ипщэ» гупым иужьу щызэхэта джэгугъуэхэм къарикIуа бжыгъэхэм. Мис ахэр: «Анжи-2» (Мэхъэчкъалэ) — «Легион Динамо» (Мэхъэчкъалэ) — 0:1, «IэфIыпс» (IэфIыпс) — «Биолог-Новокубанск» (Прогресс) — 1:0, «Академия» (Дон Iус Ростов) — «Кубань-2» (Краснодар) — 1:0, «Мэшыкъуэ-КМВ» (Псыхуабэ) — «Спартак-Владикавказ» (Владикавказ) — 2:2, «Дружба» (Мейкъуапэ) — «Ангушт» (Нэзрэн) — 3:1, «Армавир» (Армавир) — «Динамо-Ставрополь» (Ставрополь) — 5:0, «Черноморец» (Новороссийск) — СКА (Дон Iус Ростов) — 2:0.
КъыкIэлъыкIуэ зэIущIэр «Спартак-Налшыкым» и стадионым щригъэкIуэкIынущ. ФокIадэм и 30-м абы къригъэблэгъэнущ ди къуэш Адыгейм и къалащхьэ Мейкъуапэ и «Дружба» командэр.
Жыласэ Заурбэч.
